6.3.1.2.

Kiekvienos valstybės narės atitinkama institucija savo nacionalinėje civilinės aviacijos saugumo programoje, minimoje Reglamento (EB) Nr. 300/2008 10 straipsnyje, nustato atsakomybę už šios reguliuojamų subjektų tvirtinimo tvarkos įgyvendinimą: a) Pareiškėjas kreipiasi dėl patvirtinimo į valstybės narės, kurioje yra į paraišką įtrauktos teritorijos, atitinkamą instituciją. Suinteresuotai atitinkamai institucijai pareiškėjas pateikia saugumo programą. Tokioje programoje aprašomi metodai ir tvarka, kurių reguliuojamas subjektas turi laikytis, kad įvykdytų Reglamento (EB) Nr. 300/2008 ir jo įgyvendinamųjų aktų reikalavimus. Programoje taip pat aprašoma, kaip pats reguliuojamas subjektas kontroliuoja šių metodų ir tvarkos laikymąsi. Laikoma, kad oro vežėjo saugumo programa, kurioje aprašomi metodai ir tvarka, kurių oro vežėjas turi laikytis, kad įvykdytų Reglamento (EB) Nr. 300/2008 ir jo įgyvendinamųjų aktų reikalavimus, atitinka reguliuojamo subjekto saugumo programos reikalavimus. Pareiškėjas taip pat pateikia „Reguliuojamo subjekto įsipareigojimų pareiškimą“, pateiktą 6-A priedėlyje. Šį pareiškimą pasirašo pareiškėjo teisinis atstovas arba už saugumą atsakingas asmuo. Pasirašytą pareiškimą saugo susijusi atitinkama institucija. b) Kad įvertintų, ar pareiškėjas atitinka Reglamento (EB) Nr. 300/2008 ir jo įgyvendinamųjų aktų reikalavimus, atitinkama institucija arba jos vardu veikiantis nepriklausomas tvirtintojas patikrina saugumo programą ir nurodytose teritorijose atlieka patikrinimą vietoje. Atitinkama institucija arba jos vardu veikiantis nepriklausomas tvirtintojas turėtų atsižvelgti į tai, ar pareiškėjas turi AEO sertifikatą, nurodytą Komisijos reglamento (EB) Nr. 1875/2006 (1), kuriuo iš dalies keičiamas Reglamentas (EEB) Nr. 2454/93 (2), 14a straipsnio 1 dalies b arba c punkte. c) Jei atitinkamai institucijai pakanka pagal a ir b punktus pateiktos informacijos, ji užtikrina, kad ne vėliau kaip kitą darbo dieną būtina informacija apie reguliuojamą subjektą būtų įtraukta į „EB reguliuojamų subjektų ir žinomų siuntėjų duomenų bazę“. Įrašydama informaciją į duomenų bazę atitinkama institucija kiekvienai patvirtintai teritorijai suteikia unikalų standartinio formato raidinį skaitmeninį identifikavimo kodą. Jei atitinkamai institucijai nepakanka pagal a ir b punktus pateiktos informacijos, subjektui, siekiančiam tapti patvirtintu reguliuojamu subjektu, ji skubiai praneša to priežastis. Tais atvejais, kai oro vežėjo saugumo programoje aprašomi metodai ir tvarka, kurių oro vežėjas turi laikytis, kad įvykdytų Reglamento (EB) Nr. 300/2008 ir jo įgyvendinamųjų aktų reikalavimus, gali būti laikoma, kad visų programoje nurodytų teritorijų atžvilgiu oro vežėjas yra įvykdęs a ir b punktų reikalavimus. Oro vežėjo saugumo programoje nurodytų teritorijų patikrinimas vietoje atliekamas ne vėliau kaip per dvejus metus nuo šio reglamento įsigaliojimo. Jeigu reguliuojamas subjektas patvirtintas pagal Komisijos reglamentą (EB) Nr. 2320/2002 arba Komisijos reglamentą (EB) Nr. 820/2008 ir Komisijos sprendimą C(2008) 4333, taikant Reglamentą (EB) Nr. 300/2008 ir jo įgyvendinamuosius aktus jis gali būti laikomas reguliuojamu subjektu visų teritorijų, kuriose atliktas patikrinimas vietoje, atžvilgiu. d) Reguliuojamas subjektas nelaikomas patvirtintu tol, kol informacija apie jį neįrašoma į „EB reguliuojamų subjektų ir žinomų siuntėjų duomenų bazę“.